CELEX: 32022D0442
Language: sk
Date: 2022-02-21 00:00:00
Title: Rozhodnutie Rady (EÚ) 2022/442 z 21. februára 2022 o poverení začať rokovania s Islandom, Nórskym kráľovstvom, Švajčiarskou konfederáciou a Lichtenštajnským kniežatstvom s cieľom uzavrieť medzi Európskou úniou a týmito krajinami dohody o dodatočných pravidlách v súvislosti s Nástrojom finančnej podpory na riadenie hraníc a vízovú politiku ako súčasťou Fondu pre integrované riadenie hraníc

18.3.2022   
               
               
                  SK
               
               
                  Úradný vestník Európskej únie
               
               
                  L 90/116
               
            
         ROZHODNUTIE RADY (EÚ) 2022/442
         z 21. februára 2022
         o poverení začať rokovania s Islandom, Nórskym kráľovstvom, Švajčiarskou konfederáciou a Lichtenštajnským kniežatstvom s cieľom uzavrieť medzi Európskou úniou a týmito krajinami dohody o dodatočných pravidlách v súvislosti s Nástrojom finančnej podpory na riadenie hraníc a vízovú politiku ako súčasťou Fondu pre integrované riadenie hraníc
         RADA EURÓPSKEJ ÚNIE,
         so zreteľom na Zmluvu o fungovaní Európskej únie, a najmä na jej článok 77 ods. 2 a článok 79 ods. 2 písm. d) v spojení s článkom 218 ods. 3 a 4,
         so zreteľom na odporúčanie Európskej komisie,
         keďže:
         
                     (1)
                  
                  
                     Nariadenie Európskeho parlamentu a Rady (EÚ) 2021/1148 (1), ktorým sa na obdobie rokov 2021-2027 zriadil Nástroj finančnej podpory na riadenie hraníc a vízovú politiku ako súčasť Fondu pre integrované riadenie hraníc, sa prijalo 7. júla 2021.
                  
               
                     (2)
                  
                  
                     Účelom nariadenia (EÚ) 2021/1148 je stanoviť rámec pre vyjadrenie solidarity prostredníctvom financovania pomoci tým členským štátom a krajinám, ktoré uplatňujú ustanovenia schengenské acquis o vonkajších hraniciach. Predstavuje vývoj ustanovení schengenského acquis, na ktorom sa zúčastňujú pridružené krajiny.
                  
               
                     (3)
                  
                  
                     Nariadenie (EÚ) 2021/1148 je založené na schengenskom acquis a Dánsko sa v súlade s článkom 4 Protokolu č. 22 o postavení Dánska, ktorý je pripojený k Zmluve o Európskej únii a Zmluve o fungovaní Európskej únie rozhodlo vykonať uvedené nariadenie vo svojom vnútroštátnom práve. V súlade s článkami 1 a 2 protokolu č. 22 sa Dánsko nezúčastňuje na prijatí tohto rozhodnutia, nie je ním viazané ani nepodlieha jeho uplatňovaniu.
                  
               
                     (4)
                  
                  
                     Toto rozhodnutie predstavuje vývoj ustanovení schengenského acquis, na ktorých sa Írsko nezúčastňuje v súlade s rozhodnutím Rady 2002/192/ES (2). Írsko sa preto nezúčastňuje na prijatí tohto rozhodnutia, nie je ním viazané ani nepodlieha jeho uplatňovaniu.
                  
               
                     (5)
                  
                  
                     Island, Nórske kráľovstvo, Švajčiarska konfederácia a Lichtenštajnské kniežatstvo 1. septembra 2021, 17. decembra 2021, 11. augusta 2021 a 18. augusta 2021 oznámili svoje rozhodnutie akceptovať obsah Nástroja finančnej podpory na riadenie hraníc a vízovú politiku zriadeného nariadením (EÚ) 2021/1148 a vykonať ho v súlade so svojím vnútroštátnym právnym poriadkom.
                  
               
                     (6)
                  
                  
                     So zreteľom na článok 7 ods. 6 nariadenia (EÚ) 2021/1148 by sa preto mali začať rokovania s cieľom uzavrieť s Islandom, Nórskym kráľovstvom, Švajčiarskou konfederáciou a Lichtenštajnským kniežatstvom medzinárodné dohody o dodatočných pravidlách týkajúcich sa vykonávania nariadenia (EÚ) 2021/1148 v každej z týchto krajín,
                  
               PRIJALA TOTO ROZHODNUTIE:
         
            Článok 1
            
               1.   Komisia sa týmto poveruje začať rokovania o uzavretí dohôd s Islandom, Nórskym kráľovstvom, Švajčiarskou konfederáciou a Lichtenštajnským kniežatstvom o dodatočných pravidlách týkajúcich sa vykonávania nariadenia (EÚ) 2021/1148 v týchto krajinách.
            
            
               2.   Rokovania sa povedú na základe smerníc Rady na rokovania uvedených v dodatku k tomuto rozhodnutiu.
            
         
         
            Článok 2
            Pri rokovaniach je konzultovaná pracovná skupina radcov pre spravodlivosť a vnútorné veci, ktorá je prípravným orgánom, ktorý sa týmto určuje za osobitný výbor v zmysle článku 218 ods. 4 Zmluvy o fungovaní Európskej únie.
         
         
            Článok 3
            Toto rozhodnutie je určené Komisii.
         
         
            V Bruseli 21. februára 2022
            
               
                  Za Radu
               
               
                  predseda
               
               J. DENORMANDIE
            
         
         
            (1)  Nariadenie Európskeho parlamentu a Rady (EÚ) 2021/1148 zo 7. júla 2021, ktorým sa ako súčasť Fondu pre integrované riadenie hraníc zriaďuje Nástroj finančnej podpory na riadenie hraníc a vízovú politiku (Ú. v. EÚ L 251, 15.7.2021, s. 48).
         
            (2)  Rozhodnutie Rady 2002/192/ES z 28. februára 2002 o požiadavke Írska zúčastňovať sa na niektorých ustanoveniach schengenského acquis (Ú. v. ES L 64, 7.3.2002, s. 20).